Sensorveiledning for LAT1401, høstsemesteret 2020
Innhold og formål med emnet: Emnet skal gi studentene erfaring i å lese latinsk originaltekster av Caesar. Hovedmålet med emnet er at studentene skal kunne forstå og oversette pensumtekstene i tillegg til å plassere dem i sin historiske og kulturelle kontekst. Gjennom arbeidet med tekstene utvider studentene sin kunnskap om latinsk grammatikk. De skal også tilegne seg det sentrale ordforrådet i pensumtekstene. 
Pensum har vært kapitlene 1-44 av første bok av Caesars «Gallerkrig» (de bello Gallico). Teksten har vært lest i en kommentert utgave (Colin Ewan, «Caesar: De Bello Gallico I», første utgave 1957, gjenopptrykt Bristol, 2002). Studentene har i tillegg lest sekundærlitteratur som belyser Caesars politiske karriere og de historiske forholdene knyttet til krigen i Gallia.
Undervisning: Emnet har vært lagt opp som tekstgjennomgang over syv undervisningsganger. Studentene har forberedt deler av teksten før timene og deltatt i oversettelse og diskusjon av teksten på undervisningstimene. Tekstgjennomgangen har hatt fokus på den språklige forståelsen av teksten. Utdrag av det tekststykket studentene har forberedt har blitt gjennomgått i timene. Studentene har hatt tilgang til ulike undervisningsressurser i Canvas og har blitt oppfordret til å ta kontakt med faglærer om spørsmål til de delene av pensumtekstene som ikke har blitt gjennomgått i timene.
Obligatorisk aktivitet: Studentene har med utgangspunkt i sekundærlitteraturen forberedt et muntlig fremlegg på 10 minutter innenfor et temaområde valgt i samråd med emneansvarlig. Fremlegget kunne holdes i tilknytning til undervisningen eller spilles inn på video i forkant.
Eksamensoppgave: Eksamensoppgaven tar utgangspunkt i formålet med emnet slik det er uttrykt i emnebeskrivelsen, nemlig at studentene skal bli i stand til å:
· Oversette pensumtekstene til norsk og fortolke dem
· Analysere pensumtekstene grammatisk med vekt på syntaks
· Beherske det sentrale ordforråd i tekstene
· Forstå tekstene innenfor en historisk og kulturell ramme
Høsten 2020 ble eksamen avholdt som en fire timers digital hjemmeeksamen. 
Oppgaven består av tre deler (A, B og C). Del A og B tar begge utgangspunkt i tekstutdrag fra pensumtekstene. Siden studentene hadde tilgang til alle hjelpemidler, ble de ikke bedt om å oversette tekstene fra latin til norsk. Oppgavene tester allikevel studentenes forståelse av ulike sider ved den latinske originalteksten. 
Ettersom å opparbeide og dokumentere god språklig forståelse av originalteksten er et sentralt mål med emnet, skal del 1 og 2 telle noe mer enn del 3 (omtrent 40% + 40% + 20%). Karakteren skal gis ut fra en samlet vurdering av alle delene. Dersom studenter gjør det merkbart svakere i noen av delene enn i resten, gir dette negativt utslag for den samlede karakteren.
I oppgave A skal studentene først identifisere grammatiske former (ablativer) og forklare hvordan de er brukt syntaktisk. Hvilke og hvor mange slike former tekstutdraget inneholder, er ikke oppgitt. Studenter som finner alle relevante former (og ingen irrelevante), og som forklarer den syntaktiske bruken riktig, skal ha full uttelling. Det trekkes ved manglende identifikasjon og/eller gale/utilstrekkelige grammatiske forklaringer. Deretter skal studentene forklare bruken av utvalgte verbformer. Disse verbformene er oppgitt, og vurderingen tar derfor bare hensyn til de grammatiske forklaringene. Utilstrekkelige eller gale forklaringer teller negativt.
I oppgave B skal studentene først gjøre en lignende oppgave som i A, men denne gangen med dativ. Hvilke og hvor mange slike former tekstutdraget inneholder, er ikke oppgitt. Studenter som finner alle relevante former (og ingen irrelevante), og som forklarer den syntaktiske bruken riktig, skal ha full uttelling. Det trekkes ved manglende identifikasjon og/eller gale/utilstrekkelige grammatiske forklaringer. Deretter skal studentene gjøre om utvalgte setninger fra indirekte til direkte tale. Til slutt skal studentene finne bestemte setninger og oversette dem til norsk. Denne oppgaven krever at studentene identifiserer de relevante setningene (og ingen irrelevante) og deretter oversetter dem korrekt til norsk. Feil eller utilstrekkelig utvalg setninger og gale eller utilstrekkelige oversettelser teller negativt.
I oppgave C skal studentene kort beskrive den todelte oppbygningen av bok I av «Gallerkrigen»: (1) helvetiernes ferd fra sitt opprinnelige område og kamp med Caesar og (2) Caesars kamp med Ariovistus. Tekstutdrag A hører hjemme i del (1), tekstutdrag 2 i del (2). Utilstrekkelig eller feil beskrivelse av oppbygningen og/eller feil plassering av tekstutdragene teller negativt.

Oppgave A
1. Ablativer
incredibili lenitate: beskrivende ablativ
oculis: instrumentell ablativ
ratibus ac lintribus iunctis: instrumentell ablative
de tertia vigilia: ablative etter preposisjonen de
cum legionibus tribus: ablative etter preposisjonen cum (sociativ ablativ)
e castris: ablative etter preposisjonen e
domo: ablativ til verbet exisset (bevegelse ut fra)
patrum nostrorum memoria: ablativ om tidspunkt
sive casu sive consilio deorum immortalium: ablativ om årsak
qua in re: ablativ etter preposisjonen in 
eodem proelio quo: ablativ om sted

2. Verb
possit: presens konjunktiv i en følgesetning med ut (etter hovedverb i nåtid)
transibant: imperfektum indikativ om vedvarende, uavsluttet handling
traduxisse: perfektum infinitiv angir handling som skjer før handlingen i hovedverbet (certior factus est)
transierat: pluskvamperfektum indikativ i relativsetning angir handling som skjer før handlingen i hovedverbet (pervenit)
mandarunt: perfektum indikativ (kontrahert 3. person flertall = mandaverunt) beskriver fortidig enkelthandling (med fokus på at handlingen er fullført)
exisset: pluskvamperfektum konjunktiv i temporal bisetning med cum angir handling som skjer før handlingen i hovedverbet

Oppgave B
1. Dativer
victis: dativ ved verbet imponere, indirekte objekt
Gallis, sibi: dativ ved verbet bellum inferre, indirekte objekt
sibi: dativus commodi, dativ om den en handling påvirker, er gunstig for
ornamento, praesidio, detrimento: final dativ ‘til pynt, til hjelp, til hinder’
2. Gjør om fra indirekte til direkte tale
(a) …transisse Rhenum sese non sua sponte, sed rogatum et accersitum a Gallis; non sine magna spe magnisque praemiis domum propinquosque reliquisse.
Ariovistus dixit: “Transivi Rhenum non mea sponte, sed rogatus et accersitus a Gallis. Non sine magna spe magnisque praemiis domum propinquosque reliqui.” 
(b) …non sese Gallis, sed Gallos sibi bellum intulisse.
“Non ego Gallis, sed Galli mihi bellum intulerunt.”

3. Oversettelse av setninger som ikke har Ariovistus som subjekt
obsides ipsorum voluntate datos: «gislene var gitt av deres egen frie vilje»
quod victores victis imponere consuerint: «noe som seierherre pleide å pålegge de beseirede»
Gallos sibi bellum intulisse: «Gallerne hadde gått til krig mot ham»
omnes Galliae civitates ad se oppugnandum venisse ac contra se castra habuisse: «Alle Gallias stater hadde kommet for å kjempe mot ham og hadde ligget i felten mot ham» 
eas omnes copias uno a se proelio pulsas ac superatas esse: «alle disse styrkene var blitt slått og overvunnet av ham i ett slag» 
si iterum experiri velint: «hvis de ville oppleve det en gang til»
si pace uti velint, iniquum esse de stipendio recusare, quod sua voluntate ad id tempus pependerint: «Hvis de ville ha fred, var det ikke riktig å nekte [å betale] skatten, som de frivillig hadde betalt inntil den tid»
amicitiam populi Romani sibi ornamento et praesidio, non detrimento esse oportere: «Vennskapet med det romerske folk burde være til heder og hjelp for ham, ikke til skade»

Oppgave C
Bok I av «Gallerkrigen» består av to hoveddeler: (1) helvetiernes ferd fra sitt opprinnelige område og kamp med Caesar og (2) Caesars kamp med Ariovistus. Tekstutdrag A hører hjemme i del (1), tekstutdrag 2 i del (2). Boken åpner med en kort geografisk beskrivelse av hele Gallia. 

